b'\n_START_ARTICLE_\nHillar Aarelaid\n_START_PARAGRAPH_\nHillar Aarelaid (s\xc3\xbcndinud 31. detsembril 1967) on Eesti riigiametnik._NEWLINE_L\xc3\xb5petas 1991 Paikuse Politseikooli (esimene lend), 1996 Eesti Riigikaitse Akadeemia politsei eriala (esimene lend) ning sai 19. juunil 1996 lipniku auastme. \xc3\x95ppis 2003\xe2\x80\x932005 Tallinna Tehnika\xc3\xbclikoolis haldusjuhtimist._NEWLINE_Politseikooli l\xc3\xb5petamise j\xc3\xa4rel aastast 1991 t\xc3\xb6\xc3\xb6tas Viljandi Politseiprefektuuris kordniku ja konstaablina. 1996\xe2\x80\x931997 Eesti Politsei teabeb\xc3\xbcroo operatiivosakonna \xc3\xbclem._NEWLINE_Ta oli Siseministeeriumi andmekaitse osakonna juhataja alates selle loomisest 1. jaanuaril 1997 ja Andmekaitse Inspektsiooni peadirektor ning peadirektori kohuset\xc3\xa4itja alates selle loomisest Siseministeeriumi eraldi struktuuri\xc3\xbcksusena aastal 1998 kuni 1. oktoobrini 2003._NEWLINE_Alates 2003. aastast kuni kevadeni 2006 oli ta Politseiameti infos\xc3\xbcsteemide arendusb\xc3\xbcroo komissar._NEWLINE_Aastatel 2006\xe2\x80\x932012 oli ta Riigi Infos\xc3\xbcsteemide Arenduskeskuse (alates 2010: Riigi Infos\xc3\xbcsteemi Amet) infoturbeintsidentide k\xc3\xa4sitlemise osakonna (CERT Eesti) juhataja._NEWLINE_Hillar Aarelaid on muuhulgas osalenud Digitaalallkirja seaduse, Avaliku teabe seaduse, Inimgeeniuuringute seaduse ja Riigisaladuse seaduse eeln\xc3\xb5u koostamisel._NEWLINE_P\xc3\xa4lvinud tunnustust Siseministeeriumi ja Kaitseministeeriumi poolt, 2008 anti talle Valget\xc3\xa4he V klassi teenetem\xc3\xa4rk.\n_START_SECTION_\nIsiklikku\n_START_PARAGRAPH_\nHillar Aarelaid tegeleb autoorienteerumisega.'